Vlieëniers gehok ná dodelike ongelukke‘n Black Hawk- (links) en Apache-helikopter van die Amerikaanse weermag. (Foto: Daniel Mihailescu/AFP) Die stafhoof van die Amerikaanse weermag het die naweek alle vlieëniers gehok wat nie by kritieke sendings betrokke is nie, tot hulle bykomende opleiding ondergaan. Die stap volg ná vier helikopters van die Amerikaanse weermag binne net enkele weke neergestort het. Twee AH-64 Apache-helikopters het Donderdag in Alaska in die lug gebots en die lewe van drie soldate geëis. ŉ Vierde een is beseer. Verlede maand het twee Black Hawk-helikopters in Kentucky neergestort en nog nege lewens geëis. Genl. James McConville het “opdrag gegee dat alle vlugte opgeskort word ná twee dodelike voorvalle wat die lewe van 12 soldate geëis het. Die stap beteken geen weermagvlieëniers, behalwe dié wat aan kritieke sendings deelneem, mag vlieg tot hulle die vereiste opleiding voltooi het nie”, het die weermag in ŉ verklaring gesê. In hierdie tyd sal die weermag die risikobestuurproses, die opleidingsprogram vir lugvaartinstandhouding, die verantwoordelikhede van toesighouers en die standaardisering en bestuur van bemanningslede hersien. Aktiewe eenhede moet die 24 uur lange tydperk tussen Maandag en Vrydag afhandel, en Nasionale Wag- en Reserwe-eenhede teen die einde van die maand. Daar was die afgelope paar jaar verskeie ander Amerikaanse vliegtuie wat neergestort het. Dit sluit in ŉ Black Hawk wat in Februarie in Alabama tydens ŉ opleidingsvlug neergestort en die lewe van twee lede van die Nasionale Wag in Tennessee geëis het. Vier Amerikaanse mariniers is verlede jaar in Noorweë tydens ŉ Navo-oefening dood toe hulle V-22B Osprey neergestort het, moontlik nadat dit ŉ berg getref het, het ondersoekers gesê. Twee vlieëniers van die Amerikaanse vloot is in 2021 ook gered nadat hul T-45C Goshawk tydens ŉ opleidingsoefening in ŉ woonbuurt naby Fort Worth in Texas neergestort het. Die twee vlieëniers het uitgeskiet voor die vliegtuig neergestort het.